Dira gore o nne o na le kamano e e gaufi le Modimo. Seno se ka thusa mo maemong ape fela. Baebele ya re Modimo ke “Rara wa mautlwelobotlhoko a manana le Modimo wa kgomotso yotlhe, yo o re gomotsang mo pitlaganong yotlhe ya rona.” Temana e nngwe e mo tlhalosa e le Modimo “yo o gomotsang ba ba sulafetseng pelo.”—2 Bakorintha 1:3, 4; 7:6. Fa kgosi e e botlhale e ne e bua ka matswela a mangwe a go boifa Modimo e ne ya re: “Moikepi o tla kgoromelediwa kwa tlase ka ntlha ya bosula jwa gagwe, mme mosiami o tla bona botshabelo mo bothokgaming jwa gagwe.” (Diane 14:32) Moikepi o tla kgoromelediwa kwa tlase jang? Baithuti bangwe ba Baebele ba akantsha gore mafoko ano a raya gore moikepi ga a kgone go boa a nonofa gape fa a welwa ke masetlapelo. Fa kafa letlhakoreng le lengwe motho yo o boifang Modimo ene a bona botshabelo mo bothokgaming jwa gagwe mo Modimong fa a welwa ke matlhotlhapelo. E re ka a ikanya Jehofa ka pelo yotlhe le fa a lebane le loso, o ititaya sehuba fela jaaka Jobe yo o neng a re: “Nka se tlose bothokgami jwa me mo go nna go fitlha ke swa!”—Jobe 27:5.